Príloha č. 5

	,,Analýza vplyvov na životné prostredie

	V prípade, že je predkladaný materiál posudzovaný podľa Zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov (EIA/SEA), tak nie je nutné vypĺňať túto analýzu. Proces EIA/SEA nahrádza Analýzu vplyvov na životné prostredie podľa Jednotnej metodiky na posudzovanie vybraných vplyvov. Túto informáciu je potrebné uviesť v Doložke vybraných vplyvov a v Poznámkach uviesť odkaz na proces. Pred predložením do PPK je však nutné mať Záverečné stanovisko z EIA/SEA procesu.


	5.1 Ktoré zložky životného prostredia (najmä klimatickú zmenu, ovzdušie, voda, horniny, pôda, organizmy) budú predkladaným materiálom ovplyvnené, a aký bude ich vplyv?

	(Typ, veľkosť a rozsah vplyvu. Popíšte základné vplyvy na jednotlivé zložky životného prostredia)


	5.1.1 Vplyvy na ovzdušie (množstvo očakávaných navýšených alebo ušetrených emisií ovzdušie znečisťujúcich látok):
Návrh zákona nebude mať priamy vplyv na ovzdušie.

	5.1.2 Vplyvy na vodu vrátane odpadových vôd (množstvo pitnej a úžitkovej vody, akým spôsobom a odkiaľ budú vodné zdroje získavané, množstvo a spôsob likvidácie/nakladania s odpadovými vodami a pod.):
 Návrh zákona nebude mať priamy vplyv na vodu vrátane odpadových vôd.


	5.1.3  Vplyvy na pôdu a horninové prostredie:

 Návrh zákona nebude mať priamy vplyv na pôdu a horninové prostredie.

	5.1.4  Vplyvy na organizmy:

Introdukcia nepôvodných druhov môže mať závažný nepriaznivý vplyv na životné prostredie a preto je nevyhnutné ju regulovať. Dôvodom tohto nepriaznivého vplyvu je významná podskupina nepôvodných druhov, u ktorých sa po ich introdukcii v minulosti prejavil ich invázny charakter. Invázne nepôvodné druhy predstavujú jednu z hlavných hrozieb pre biodiverzitu a tiež súvisiace ekosystémové služby. Táto hrozba má rozličné formy vrátane vplyvov na pôvodné druhy a štruktúru a fungovanie ekosystémov, a to zmenou biotopov, predátorským správaním, konkurenciou, prenosom chorôb, nahradením pôvodných druhov v oblasti ich výskytu a genetickými vplyvmi prostredníctvom hybridizácie. 
Predkladaným návrhom zákona sa v jeho druhej časti stanovuje nový regulačný rámec pre introdukciu nepôvodných druhov postavený na vedeckom princípe posudzovania introdukcie a využívania nepôvodných druhov, čím sa znižuje riziko ich potenciálneho negatívneho vplyvu na pôvodné druhy organizmov.
V tretej časti návrhu zákona sa v súlade s nariadením Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov v platnom znení a v súlade s platnou právnou úpravou v oblasti prevencie a manažmentu introdukcie a šírenia inváznych nepôvodných druhov implementujú a upravujú pravidlá týkajúce sa prevencie pred introdukciou a šírením inváznych nepôvodných druhov a pravidlá manažmentu značne rozšírených inváznych nepôvodných druhov. 
Na základe uvedeného možno čakávať pozitívny vplyv navrhovaného právneho predpisu na pôvodné druhy organizmov.

	5.1.5  Vplyvy na odpady (koľko akého druhu odpadu bude prijatím a realizovaním predkladaného materiálu produkované, ako s ním bude nakladané a ako prispeje materiál k rozvoju a posilneniu obehovej ekonomiky):

Odstraňovaním inváznych nepôvodných druhov rastlín vznikne biologický rozložiteľný odpad, ktorý bude v prípade väčšieho objemu odstraňovaný v bioplynových staniciach a kompostárňach. Odpad, ktorý vznikne odstraňovaním inváznych druhov živočíchov, bude v prípade potreby odstránený v kafilériách. 
Využívanie biomasy z odstránených inváznych druhov prispieva k rozvoju obehovej ekonomiky najmä tým, že umožňuje efektívne a udržateľné využívanie biologicky rozložiteľných materiálov, ktoré by inak skončili ako odpad. Takáto biomasa predstavuje obnoviteľný zdroj energie, čo znižuje závislosť od fosílnych palív a podporuje diverzifikáciu energetických zdrojov. Biomasa z odstránených inváznych nepôvodných druhov predstavuje tiež obnoviteľný zdroj na výrobu produktov s vyššou pridanou hodnotou (kompost).


	5.2 Bude mať predkladaný materiál vplyv na chránené územia a ak áno, aký? 

	Popíšte typ, veľkosť a rozsah vplyvu. Popíšte na ktoré chránené územia môže mať predkladaný materiál vplyvy (Natura 2000, národné parky, CHKO a pod.) Do ktorých stupňov ochrany bude prekladaný materiál zasahovať.

Introdukcia nepôvodných druhov môže mať nepriaznivý vplyv na pôvodné druhy a biotopy osobitne v chránených územiach. V prípade inváznych nepôvodných druhov predstavuje ich šírenie do chránených území hrozbu pre ich biodiverzitu vrátane negatívneho vplyvu na pôvodné druhy a štruktúru a fungovanie ekosystémov. Výskyt inváznych nepôvodných druhov v chránených územiach tak môže ohrozovať predmet ochrany najvzácnejších prírodných území na území Slovenskej republiky. 
Predkladaným návrhom zákona sa stanovuje nový regulačný rámec pre introdukciu nepôvodných druhov postavený na vedeckom princípe posudzovania introdukcie a využívania nepôvodných druhov, čím sa znižuje riziko ich potenciálneho negatívneho vplyvu na chránené územia. Súčasne sa v súlade s nariadením Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov v platnom znení a v súlade s platnou právnou úpravou v oblasti prevencie a manažmentu introdukcie a šírenia inváznych nepôvodných druhov implementujú a upravujú pravidlá týkajúce sa prevencie pred introdukciou a šírením inváznych nepôvodných druhov a manažmentu inváznych nepôvodných druhov, čím sa znižuje riziko prenikania inváznych nepôvodných druhov do chránených území a súčasne vytvárajú podmienky pre efektívny manažment značne rozšírených inváznych nepôvodných druhov na našom území, ktoré prenikajú aj do chránených území. 


	5.3 Bude mať predkladaný materiál vplyv na zmenu klímy a ak áno, aký? (typ, veľkosť a rozsah vplyvu). 

	Popíšte, akým spôsobom (pozitívne, negatívne) sa bude predkladaný materiál podieľať na znižovaní emisií skleníkových plynov a na adaptácii na zmenu klímy.

Invázne nepôvodné druhy okrem iného spôsobujú stratu biodiverzity ekosystémov, ktorá je kľúčová pre reguláciu klímy, pretože zdravé a rozmanité ekosystémy absorbujú skleníkové plyny, stabilizujú prostredie a poskytujú služby, ktoré pomáhajú zmierňovať a prispôsobovať sa klimatickým zmenám. Naopak, strata biodiverzity oslabuje tieto schopnosti a prispieva k zhoršovaniu klimatických podmienok. Invázne nepôvodné druhy teda spôsobujú znižovanie biodiverzity, čím negatívne ovplyvňujú klimatické podmienky. 
Predkladaným návrhom zákona implementujú a upravujú pravidlá týkajúce sa prevencie pred introdukciu a šírením inváznych nepôvodných druhov a manažmentu značne rozšírených inváznych nepôvodných druhov, čím sa znižuje riziko prieniku nových inváznych druhov na naše územie a znižuje sa negatívny vplyv značne rozšírených inváznych nepôvodných druhov na biodiverzitu pôvodných druhov a ekosystémov. Tým súčasne prispieva k  adaptácii na zmenu klímy. 
Odstraňovaním inváznych nepôvodných druhov rastlín vznikne biologický rozložiteľný odpad, ktorý bude v prípade väčšieho objemu odstraňovaný aj v bioplynových staniciach. Energetické využívanie biomasy z inváznych nepôvodných druhov rastlín povedie k znižovaniu emisií skleníkových plynov v porovnaní s fosílnymi palivami, čím prispeje k plneniu klimatických cieľov.

	5.4 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?

	Popíšte typ, veľkosť a rozsah cezhraničných vplyvov. 

Prevencia pred šírením nových inváznych nepôvodných druhov a účinný manažment značne rozšírených inváznych nepôvodných druhov má výrazný pozitívny vplyv na cezhraničné šírenie týchto druhov, pretože pomáha obmedziť ich šírenie naprieč hranicami štátov a ohrozovať biodiverzitu a ekosystémy v rámci susedných krajín i v rámci celej Európskej únie.


	5.5 Aké opatrenia budú prijaté na zmiernenie negatívneho vplyvu na životné prostredie?

	Uveďte konkrétne všetky kompenzačné opatrenia, ktoré budú prijaté na zmiernenie uvádzaných vplyvov. 

Materiál nebude mať negatívny vplyv na životné prostredie.

